Канстытуцыйны суд вырашыў, што некаторыя нормы закону аб карце паляка не адпавядаюць шэрагу міжнародных прававых актаў. Найперш — вызначэньне правамоцтваў грамадзкіх аб’яднаньняў, якія зарэгістраваныя ў Беларусі, на вырашэньне пытаньняў, зьвязаных з выдачай "карты паляка". Маўляў, гэтыя нормы распаўсюджваюцца на суб’ектаў права, якія знаходзяцца пад юрысдыкцыяй беларускай дзяржавы. Гэта не адпавядае прынцыпам сувэрэннай роўнасьці дзяржаў і неўмяшаньня ва ўнутраныя справы. Акрамя таго, паводле суду, нормы закону адносна выдачы "карты паляка", што мае рабіць консул Польшчы, парушаюць Венскую канвэнцыю і іншыя пагадненьні. Гэта ж тычыцца ільготнага візавага рэжыму і прывілеяў у галіне працаўладкаваньня для ўладальнікаў "карты паляка".